NARIADENIE EURÓPSKEHO PARLAMENTU A RADY (ES) č. 1366/2006
zo 6. septembra 2006,
ktorým sa mení a dopĺňa nariadenie (ES) č. 2037/2000, pokiaľ ide o základný rok na prideľovanie kvót na hydrochlórfluórované uhľovodíky s ohľadom na členské štáty, ktoré pristúpili 1. mája 2004 k Európskej únii
EURÓPSKY PARLAMENT A RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 175 ods. 1,
so zreteľom na návrh Komisie,
so zreteľom na stanovisko Európskeho hospodárskeho a sociálneho výboru (1),
po porade s Výborom regiónov,
konajúc v súlade s postupom ustanoveným v článku 251 zmluvy (2),
keďže:
(1)
Nariadenie Európskeho parlamentu a Rady (ES) č. 2037/2000 z 29. júna 2000 o látkach, ktoré poškodzujú ozónovú vrstvu (3), stanovuje rok 1999 ako základný rok na prideľovanie kvót na hydrochlórfluórované uhľovodíky (HCFC). Trh s HCFC v desiatich nových členských štátoch sa od roku 1999 v dôsledku príchodu nových spoločností na trh a zmenou podielov na trhu značne zmenil. V dôsledku použitia roku 1999 ako základného roku na prideľovanie kvót na HCFC v týchto nových členských štátoch by veľké množstvo spoločností nedostalo dovozné kvóty. To by sa mohlo považovať za svojvoľné a mohlo by viesť aj k porušeniu zásady nediskriminácie a legitímnych očakávaní.
(2)
S cieľom zabezpečiť, aby nedošlo k vylúčeniu značného počtu dovozných spoločností v nových členských štátoch, by kvóty mali vo všeobecnosti vychádzať z najnovších a najreprezentatívnejších dostupných údajov. Mali by sa preto vybrať roky, pre ktoré sú k dispozícii najnovšie údaje. Na účely čo najlepšieho zachytenia obchodnej situácie na trhu s HCFC v desiatich nových členských štátoch by sa ako základ pre spoločnosti z týchto členských štátov mali použiť priemerné podiely na trhu v rokoch 2002 a 2003.
(3)
Nariadenie (ES) č. 2037/2000 by sa preto malo zodpovedajúcim spôsobom zmeniť a doplniť,
PRIJALI TOTO NARIADENIE:
Článok 1
V článku 4 ods. 3 bode i) nariadenia (ES) č. 2037/2000 sa dopĺňa toto písmeno:
„i)
odchylne od písmena h) každý výrobca a dovozca v Českej republike, Estónsku, na Cypre, v Lotyšsku, Litve, Maďarsku, na Malte, v Poľsku, Slovinsku a na Slovensku zabezpečí, aby vypočítaná úroveň hydrochlórfluórovaných uhľovodíkov, ktoré uvádza na trh alebo používa na vlastnú potrebu, nepresiahla v percentuálnom vyjadrení z vypočítaných úrovní stanovených v písmenách b), d), e) a f) priemer ich percentuálneho podielu na trhu v rokoch 2002 a 2003.“
Článok 2
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Uplatňuje sa od 1. januára 2007.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Štrasburgu 6. septembra 2006